Mustavalkoinen jako miehiin ja naisiin on aikansa elänyt, ja todellisuus on paljon värikkäämpi. Ihminen voi olla mies, nainen, jotain siltä väliltä tai jotain ihan muuta. Jatkuvasti laajeneva termistö saattaa kuitenkin aiheuttaa päänvaivaa – mitä tarkoittavat esimerkiksi cis, neutri ja gender queer?

Ajatus siitä, että sukupuolen näkee yksiselitteisesti housuihin kurkkaamalla, on auttamatta vanhentunut. Niin on myös perinteinen kahtiajako miehiin ja naisiin, sillä jokainen meistä kokee sukupuolensa omalla tavallaan.

Jossain vaiheessa ymmärsin, että olen jotain muuta kuin tyttö tai poika.

Kun Kuisma Ilves syntyi, häntä pidettiin tyttönä. Hänet myös kasvatettiin tällä oletuksella. Lukioaikana Kuisma alkoi kuitenkin ymmärtää, että hänen kokemuksensa sukupuolesta on jotakin muuta.

– Elin vielä jonkin aikaa itsekiellossa. Ajattelin, että olen sitten varmaan poika, kun ei ole muita vaihtoehtoja. Jossain vaiheessa kuitenkin ymmärsin, että olen jotain muuta kuin tyttö tai poika.

– En oikeastaan koe tarpeelliseksi määritellä sukupuoltani, mutta koska elämme maailmassa, jossa tällaisia vaatimuksia esitetään monelta taholta, muunsukupuolinen on minun kohdallani paras termi.

Kuisma Ilves ei koe sukupuolen määrittelyä tarpeelliseksi, mutta käyttää itsestään termiä muunsukupuolinen. Kuisma Ilves. Kuva: Jussi Meling, Yle.

Sukupuolen moninaisuutta kuvastavan terminologian Kuisma kokee tietyllä tapaa hankalaksi.

– Monet määritelmistä menevät päällekkäin ja rajat ovat häilyviä. Kun itse elää siinä maailmassa ja on käynyt läpi sen koko prosessin, ei usein ole lokeroinnista enää niin kiinnostunut. Tai jos ajattelen mun kaveripiiriä, me ei kysellä tai mietitä, mikä kukin on.

Epäselvissä tapauksissa on mielestäni parempi viitata ihmisiin sukupuolineutraalisti.

Kuisma ajattelee, ettei ihmisten sukupuoli-identiteettiä kannata turhan päiten tiedustella.

– Olettaa ei myöskään periaatteessa pidä, mutta jos joku aivan selvästi pyrkii viestittämään vaikkapa pukeutumisellaan jotain tiettyä, siihen on minusta arkitilanteissa melko turvallista luottaa. Epäselvissä tapauksissa on mielestäni parempi viitata ihmisiin sukupuolineutraalisti.

Kuisma Ilves kävelee tien yli Helsingin Sörnäisissä. Kuva: Jussi Meling, Yle

Vaikka tietous sukupuolen moninaisuudesta kasvaa jatkuvasti, on Kuisma törmännyt useamman kerran virheoletuksiin tai väärinymmärryksiin.

– Usein puhutaan sukupuolen vaihtamisesta sukupuolen korjaamisen sijaan.

Moni kysyy ensimmäiseksi, että kenestä sä sitten tykkäät - miehistä vai naisista.

Myös sukupuolisuus ja seksuaalisuus sekoitetaan Kuisman mukaan usein keskenään. Tosiasiassa sukupuoli-identiteetti ei määritä millään tapaa seksuaalista suuntautumista.

– Moni kysyy ensimmäiseksi, että kenestä sä sitten tykkäät - miehistä vai naisista. Unohdetaan esimerkiksi biseksuaalisuuden mahdollisuus kokonaan.